MEDDELELSE FRA KOMMISSIONEN TIL EUROPA-PARLAMENTET, RÅDET, OG DET EUROPÆISKE ØKONOMISKE OG SOCIALE UDVALG

om EU's strategi og handlingsplan for toldrisikostyring:

Håndtering af risici, styrkelse af sikkerhed i forsyningskæden og lettelse af handel

1. Indledning

En gnidningsløs og sikker handel er af allerstørste betydning for den økonomiske vækst og for konkurrenceevnen i Den Europæiske Union (EU), som også er verdens største handelsblok. En effektiv risikostyring i den internationale forsyningskæde er afgørende for at kunne sikre sikkerhed og sikring for EU-borgere og beskyttelse af EU's finansielle og økonomiske interesser og samtidig lette lovlig handel. Hvis EU's indre marked og toldunion skal kunne fungere ordentligt, kræver det, at toldmyndighederne er konsekvente i deres håndtering af risici. For at styrke integriteten i internationale forsyningskæder må risikostyringen hos EU's toldmyndigheder forbedres.

Efter at sikkerhedsændringen[1] i EF-toldkodeksen[2] var blevet fuldstændig gennemført i 2011, offentliggjorde Kommissionen i januar 2013 en analyse af gennemførelsen af toldrisikostyringspolitik. I meddelelsen[3] påpegede Kommissionen, at der var huller i den nuværende tilgang og foreslog, hvad der kunne gøres. I juni 2013 opfordrede Rådet[4] Kommissionen til i deres samarbejde med medlemsstaterne at forelægge en sammenhængende strategi om risikostyring og sikkerhed i forsyningskæden, som skulle være baseret på en etapevis handlingsplan og grundig analyse af omkostningseffektivitet og dække blandt andet lovmæssige og proceduremæssige aspekter og it-aspekter.

Kommissionen fremsætter en strategi, der kan forbedre toldrisikostyringen og sikkerhed i forsyningskæden ("strategien"), og en oversigt over prioriterede handlinger ("handlingsplanen")[5] i det vedhæftede bilag.

2. Strategien

I strategien er der en række nøglemål, der har som overordnet mål at nå frem til en tilgang til risikostyring, som er af høj kvalitet og i flere lag, og som er effektiv og virkningsfuld. Der skitseres foranstaltninger, som skal afdæmpe risici og benyttes til kontrol, og som skal anvendes på rette tid og sted i forsyningskæden. Der tages hensyn til, at de risici, der skal håndteres, er af forskellig art, og at der er mange forskellige, og til, at det primære ansvar for overvågning af EU's internationale handel med varer ligger hos toldmyndighederne. I strategien, tages der hensyn til den rolle, som andre kompetente myndigheder, der er involveret i forsyningskædebevægelser, har, og det understreges, at der er behov for komplementaritet. Der henvises også til den internationale risikokontekst og til betydningen af internationalt samarbejde inden for risikostyring. I strategien tages der også hensyn til, at det har stor betydning for EU, at handel lettes og fremskyndes, til økonomiske operatørers centrale rolle, og til at afbrydelse af logistiske processer og forsyningskædeprocesser så vidt muligt skal undgås.

3. En handlingsplan, der kan forbedre risikostyring

I handlingsplanen er der angivet en række foranstaltninger for hvert mål. Formålet med tiltagene er at lukke de konstaterede huller, så toldmyndighederne i EU gradvis får en bedre kapacitet, og der opnås et mere systematisk samarbejde med andre organer, økonomiske operatører og internationale handelspartnere. Handlingsplanen omfatter aktiviteter, der skal støtte eller udvikle internationale normer og standarder, hvor det er relevant.

Den største og mest grundlæggende udfordring vedrører behovet for data af høj kvalitet over bevægelser i forsyningskæden, og hvordan toldmyndigheder og andre kompetente myndigheder kan få adgang hertil og udnytte dem i risikostyringsøjemed. At sikre, at der vil blive udviklet og implementeret passende kapacitet og passende metodologier til at muliggøre og lette samarbejdet mellem myndigheder, er altafgørende for, at der kan ske fremskridt videre fremover.

4. Sammenhæng med og komplementaritet i forhold til andre EU-initiativer

Når strategien og handlingsplanen implementeres, vil Kommissionen forsøge at opnå komplementaritet og sammenhæng med igangværende, relaterede initiativer, både på toldområdet (f.eks. EU-toldkodeksen[6], gensidig administrativ bistand[7]) og på andre politikområder. Der vil blive taget hensyn til sikkerhedsinitiativer, navnlig på området for intern sikkerhed[8], luftfragtsikkerhed[9], maritim sikkerhed[10] (herunder e-Maritime og CISE), og til revisionen af eksportkontrolpolitikken[11]. Andre relevante transportpolitikinitiativer vil også blive inddraget, herunder direktivet om meldeformaliteter[12], ifølge hvilket der indføres enstrengede systemer til melding og deling af skibsrelaterede oplysninger og til sammenkobling med andre nationale elektroniske systemer, SafeSeaNet-dataudvekslingssystemet[13], der gør det muligt at udveksle oplysninger mellem medlemsstaterne, og e-fragt, som er med i hvidbogen om transport[14], og som skal gøre logistik mere effektiv og billigere ved blot at forenkle adgangen og brugen af oplysninger inden for logistik.

Der vil også blive taget hensyn til relevante politikinitiativer for produkt-[15], dyre-, fødevare- og fodersikkerhed, miljøbeskyttelse, særlig FLEGT[16] og CITES[17] samt til hertil knyttede initiativer inden for intellektuelle ejendomsrettigheder (IPR) som for eksempel EU's toldhandlingsplan til at bekæmpe krænkelser af IPR[18], handlingsplanen om håndhævelse af IPR, hvor der er planer om udvikling af en særlig EU-ordning som et middel til at forhindre erhvervsmæssige krænkelser af IPR[19], og strategien for beskyttelse og håndhævelse af IPR i tredjelande, som er rettet mod bedre internationalt samarbejde[20].

5. En cost-benefit-analyse, der kan støtte tilgangen

Kommissionen har bestilt en undersøgelse for at få identificeret og gennemgået omkostninger og fordele ved alternative tilgange, der kan støtte gennemførelsen af strategien. Undersøgelsen var primært fokuseret på, hvordan kvalitet såvel som tilgængelighed og anvendelse af data i risikostyringsøjemed kunne forbedres for varer, der kommer ind i EU. Der blev set på følgende muligheder: 1) en fuldt ud decentraliseret tilgang, hvor al udvikling foregår på medlemsstatsniveau og ved direkte kommunikation; 2) en tilgang med delte tjenester og indførelse af et fælles register, der kan støtte datatilgængelighed for medlemsstaterne og en hertil knyttet platform, hvor kommunikationsstrømme mellem medlemsstaterne kan integreres og strømlines; og 3) en tilgang med delte tjenester, hvor der tilføjes en fælles ekstern grænseflade, hvortil der kan indsendes handelsdata, uafhængigt hvilken medlemsstat der skal have dataene.

Undersøgelsen konkluderede, at indførelsen af et fælles register, hvor der hensigtsmæssigt og rettidigt kunne deles oplysninger, i høj grad vil kunne bidrage til at sikre en effektiv toldrisikostyring i EU. En fælles ekstern grænseflade for virksomheder vil være en ekstra fordel, idet omkostningerne for virksomhederne i så fald vil kunne mindskes.

Kommissionen vil nøje overveje de forskellige muligheder og praktiske problemer med gennemførelsen, blandt andet organisatoriske og finansieringsmæssige konsekvenser. Dette arbejde vil blive højt prioriteret.

6. Konklusioner

Kommissionen vil tage de nødvendige initiativer til at få gennemført denne strategi og handlingsplan, navnlig inden for rammerne af EU-toldkodeksen og it-udviklingen på dette område og vil sørge for, at denne tilgang er på linje med andre EU-initiativer inden for dataindsamling. Kommissionen gør Rådet og Parlamentet opmærksom på, at gennemførelsen af denne strategi og handlingsplan er af stor betydning. Kommissionen opfordrer medlemsstater og andre interessenter til at gøres deres til, at gennemførelsen bliver effektiv og virkningsfuld.

[1] Rådets forordning (EF) nr. 648/05.

[2] Rådets forordning (EØF) nr. 2913/92.

[3] COM(2012) 793 final af 8.1.2013.

[4] Rådets konklusioner 8761/3/13 af 18. juni 2013.

[5] Disse blev udviklet sammen med medlemsstaternes eksperter.

[6] Rådets forordning (EU) nr. 952/13 af 9.10.2013.

[7] Udkast til foreslået ændring af Rådets forordning (EF) nr. 515/97.

[8] KOM(2010) 673 endelig af 22.11.2010 og opfølgningen heraf.

[9] Rådets konklusioner 17563/10 af 7.12.2010.

[10] JOIN(2014) 9 final af 6.3.2014 og EU's maritime sikkerhedsstrategi vedtaget af Rådet, 10915/14 af 24.6.2014.

[11] COM(2014) 244 final af 24.4.2014.

[12] Direktiv 2010/65/EU.

[13] Direktiv 2002/59/EF.

[14] KOM(2011) 144 endelig af 28.3.2011.

[15] COM(2013) 76 final af 13.2.2013.

[16] Rådets forordning (EF) nr. 2173/2005 af 20.12.2005.

[17] Rådets forordning (EF) nr. 338/97 af 9.12.1996.

[18] Rådets resolution 2013/C 80/01 af 19.3.2013.

[19] COM(2014) 392 final af 1.7.2014.

[20] COM(2014) 389 final af 1.7.2014.

EU's strategi og handlingsplan for toldrisikostyring:

Håndtering af risici, styrkelse af sikkerhed i forsyningskæden og lettelse af handel

Til overvågning af forsyningskæden og af bevægelsen af varer, der krydser EU's grænser, skal de europæiske toldmyndigheder indføre foranstaltninger, der kan sikre integriteten af forsyningskæden for internationale varebevægelser og beskytte sikkerhed og sikring for Unionen og bosiddende i Unionen; beskytte EU's og medlemsstaternes finansielle og økonomiske interesser; lette og fremskynde legitim handel og fremme EU's konkurrenceevne. Det er helt afgørende, at der er et samarbejde med andre kompetente myndigheder, erhvervsliv og internationale partnere.

Over for den stigende mængde af handelsbevægelser og nødvendigheden af at overvåge forsyningskæden benytter toldvæsenet risikostyring til at gennemføre effektive og virkningsfulde kontroller, undgå uberettigede afbrydelser for legitim forretning og udnytte ressourcerne så effektivt som muligt. Kontrolressourcer og -interventioner vil dermed kunne sættes ind på områder, hvor der er de største og mest alvorlige risici, og den nødvendige kontrol kan foretages, når og hvor det er mest hensigtsmæssigt.

EU's indre marked og toldunion samt den transnationale dimension af truslerne viser tydeligt, hvor afhængige medlemsstaterne er af hinanden, og at det er nødvendigt at håndtere risiciene på en effektiv måde og med den nødvendige konsekvens og ensartethed i hele EU

EU's fælles ramme for toldrisikostyring er fast etableret, og dog må den hele tiden tilpasses og udvikles, så den bliver mere sammenhængende, effektiv og omkostningseffektiv ved overvågningen af risikoen i forsyningskæden. Det er Kommissionens og medlemsstaternes ansvar at sørge herfor.

I. De underliggende principper i EU's toldrisikostyring i forsyningskæden

Strategien vedrører risikostyringen og kontrollen af varer, der kommer ind i, forlader eller transiterer gennem Unionen med det fornødne hensyn til deres specifikke art, risikoskalaen og omkostningerne for både toldvæsen og handel.

Risikostyringen for bevægelsen af varer gennem den internationale forsyningskæde forudsætter, at der er kapacitet til at identificere, evaluere og analysere samtlige trusler og risici, der er forbundet med varer og deres bevægelser. Der må tages hensyn til de mange forskellige risici, der kan være på EU-plan og på nationalt plan, og til deres indvirkning og konsekvenser, hvis de skulle vise sig, således at der kan igangsættes foranstaltninger til mindskelse af risiciene og til kontrol på det bedst mulige tidspunkt og sted i forsyningskæden.

1) "Forhåndsvurdering, kontrol, når det kræves"

EU's fælles ramme for toldrisikostyring må omfatte risikostyring af fragt forud for dens lastning i et tredjeland, dens ankomst til EU's område eller til dens endelige (toldmæssige) bestemmelse, således at der kan igangsættes de rette modforanstaltninger over for identificerede risici - hovedsageligt "Forhåndsvurdering, kontrol, når det kræves".

Hensigten hermed er, at risiciene skal kunne styres optimalt, og f.eks. skal der tages fat om sikkerhedsrisikoen ved en eksplosiv anordning eller truslen fra en meget smittefarlig sygdom forud for lastningen. Forbudte varer, smuglervarer eller farlige varer skal der gribes ind over for hurtigt, men de kan kontrolleres, når de ankommer til EU's område eller ved losningen. Nogle risici som f.eks. produktsikkerhed kan der tages fat om ved toldbehandlingen. Finansielle, handelspolitiske og andre risici kan der tages fat om ved toldbehandlingen og ligeledes ved efterbehandling gennem revisionskontrol. Programmer vedrørende autoriserede økonomiske operatører og begreberne pålidelige virksomheder er af særlig stor betydning, hvis varebevægelser og toldbehandling af handel med varer mellem påviseligt sikre virksomheder, der udgør en lavere risiko, skal kunne lettes og fremskyndes.

2.) Samarbejder mellem forskellige instanser

EU's toldmyndigheder, som er de primært ansvarlige myndigheder for overvågningen af Unionens internationale handel, erkender, at en effektiv risikostyring er afhængig af mange forskellige instanser. Det kræver et nært samarbejde mellem toldmyndighederne på internationalt plan, mellem toldvæsen og andre statslige myndigheder, blandt andet retshåndhævelsesinstanser og sikkerhedsinstanser samt økonomiske operatører.

3.) Koordineret flerlagstilgang

Over for disse behov og udfordringer må EU og medlemsstaterne kunne støtte sig til et robust system til hurtig risikovurdering af varebevægelser. Det kræver en koordineret flerlagstilgang, hvor alle kompetente myndigheder yder sit bidrag, og hvor toldvæsenet rettidigt får tilsendt de rette, harmoniserede data fra de forskellige aktører i forsyningskæden.

4.) Effektiv udnyttelse af ressourcer

EU og EU's medlemsstater skal sørge for, at de eksisterende it-muligheder og nye muligheder udnyttes bedst muligt ved indsamling, integration og forvaltning af elektroniske oplysninger fra de mange forskellige kilder.

En passende deling af data og af risikorelevant information samt kontrolresultater mellem toldmyndighederne i EU er af afgørende betydning. EU og EU's medlemsstater må sørge for, at disse oplysninger kan gøres tilgængelige gennem den fælles ramme, og at de udnyttes fuldt ud til risikostyring, samtidig med at gældende bestemmelser om databeskyttelse bliver overholdt.

For at risikobehandlingen kan foregå ensartet, må toldmyndighederne i EU sørge for, at samtlige tilgængelige muligheder, herunder udstyr, bliver udnyttet bedst muligt, og at der sker en løbende evaluering for at undgå dobbeltarbejde og unødvendige kontroller og omkostninger.

II. Styrkelse af flerlaget toldrisikostyring i EU

For at gøre den for hele EU gældende risikostyringsramme mere effektiv og virkningsfuld vil Kommissionen og medlemsstaterne arbejde sammen for skridt for skridt at træffe de foranstaltninger, der er nødvendige for at nå målene med de nedenfor angivne midler:

1) Bedre datakvalitet og registreringssystemer

Mål: rettidigt at indsende data til toldmyndighederne, som er omfattende data og af høj kvalitet og vedrører bevægelser af varer i den internationale forsyningskæde, som krydser EU's grænser.

Middel: at tilpasse EU's rets-, procedure- og it-systemer, således at det sikres, at operatører, som spiller en rolle i den kommercielle forsyningskæde, kan indsende den information, der kræves, herunder forhåndsinformation om fragt, på en ensartet måde, og tage hensyn til internationale standarder, uden at det giver urimelige omkostninger for virksomheder og toldmyndigheder.

2) Tilgængelighed af data vedrørende forsyningskæden og deling af risikorelevant information mellem toldmyndigheder

Mål: at give medlemsstaternes toldmyndigheder mulighed for at analysere og mindske risici, hvor det er relevant, og sikre ligebehandling af økonomiske operatører.

Middel: at indføre passende rets-, procedure- og it-mekanismer, der kan understøtte den nødvendige datatilgængelighed, kommunikation og deling af risikorelevant information, herunder kontrolresultater, mellem EU's toldmyndigheder gennem hele toldkontrolprocessen.

3) Gennemførelse af kontrol og foranstaltninger til mindskelse af risici, hvor det er nødvendigt

Mål: at sikre, at risikomindskelses- og kontrolforanstaltninger bliver anvendt konsekvent til at reagere på passende måde på identificerede EU-risici og nationale risici, og samtidig gøre brugen af ressourcer mere effektiv og forsyningskæden gnidningsløs.

Middel: at indføre metodologier og procedurer, som gør, at der kan gennemføres risikobaserede kontroller på det bedst mulige tidspunkt og sted i forsyningskæden, at resultaterne bliver delt mellem toldmyndighederne, og at man undgår unødvendige kontroller eller dobbeltkontrol.

Middel: at fastslå, hvor og på hvilket tidspunkt det er nødvendigt med foranstaltninger til kontrol og formindskelse af risici for bedst muligt at håndtere risikoen og tage hensyn til problemer i logistikkæden.

4) Styrkelse af kapacitet

Middel: at sikre ensartet, effektiv implementering af EU's fælles ramme for toldrisikostyring i alle medlemsstater og forbedre evnen til at reagere på nye risici.

Middel: at identificere og tage fat om uhensigtsmæssige forskelle i medlemsstaternes måde at gennemføre toldrisikostyringen på, blandt andet i givet fald med støtte fra EU for at afhjælpe konstaterede svagheder.

Middel: at fortsætte med at analysere og identificere, hvad der mere skal gøres på EU-plan og medlemsstatsplan for at opnå en mere effektiv og virkningsfuld risikostyring.

Middel: at øge samarbejdet og samordningen endnu mere blandt EU's toldmyndigheder.

Middel: at videreudvikle og forsætte med at evaluere fælles risikokriterier og standarder for EU for samtlige risici og sørge for en ensartet gennemførelse heraf.

Middel: systematisk at overvåge og evaluere gennemførelsen af EU-risikostyringen i alle medlemsstater og se om indsatsen står mål med det forventede resultat.

5) Fremme af samarbejdet mellem diverse instanser og informationsdeling mellem toldvæsen og andre myndigheder på medlemsstatsplan og EU-plan

Mål: at sikre, at de kompetente myndigheder identificerer og effektivt sætter ind over for risici på det bedst mulige tidspunkt og sted i forsyningskæden og med mindst mulig afbrydelse af varers bevægelser.

Middel: at videreudvikle samarbejdet mellem toldvæsen og andre kompetente myndigheder, herunder retshåndhævelsesinstanser og sikkerhedsinstanser, således at det sikres, at de forskellige roller i risikostyringen af forsyningskæden supplerer hinanden, at udviklingen af fælles risikokriterier fremmes, hvor det er relevant, og at adgangen til og delingen af risikooplysninger forbedres.

Middel: at fremme EU-programmet vedrørende autoriserede økonomiske operatører og opnå større anerkendelse heraf hos andre myndigheder, herunder reguleringsmyndigheder.

6) Fremme af samarbejdet med virksomheder

Mål: at fokusere mere på risici uden af skabe hindringer for forsyningskæder og handel.

Middel: at danne partnerskaber med legitime økonomiske operatører, operatører i forsyningskæden og logistikfirmaer, navnlig for at:

- forbedre kendskabet til og synligheden af internationale forsyningskæder, navnlig inden for e-fragt-initiativet

- opspore nye tendenser inden for ulovlig handel, hvor EU-grænser krydses, og for trusler mod forsyningskæder

- fremme genbrug af tolddata, der indsendes elektronisk af økonomiske operatører, for at stramme op på toldprocedurer og dermed mindske omkostningerne og øge effektiviteten

- fremme og styrke EU-programmet vedrørende autoriserede økonomiske operatører og yderligere lette legitim handel.

7) Udnytte potentialet i et internationalt samarbejde på toldområdet

Mål: at opnå bedre identifikation af risici, mere effektiv begrænsning af risici og af omkostninger for virksomheder og myndigheder.

Middel: at deltage aktivt i fastsættelse af globale standarder i multilaterale fora.

Middel: at gennemføre eller fremme udvikling af internationale normer og standarder gennem multilaterale og bilaterale initiativer med handelspartnere, blandt andet gennem udveksling af toldoplysninger og systemer, som tillader handel at foregå gnidningsløst.

Middel: fortsat at forsøge at opnå anerkendelse af EU's AEO-program af internationale handelspartnere og gensidig anerkendelse af programmer vedrørende pålidelige virksomheder og af kontroller, hvor det er hensigtsmæssigt.

HANDLINGSPLAN

Mål 1: Forbedring af datakvalitet og registreringssystemer til effektiv risikostyring

Tiltag || Beskrivelse af tiltag || Vejledende tidsplan || Ansvarlige aktører || Formål

1.1. Udøve de beføjelser, der gives i EU-toldkodeksen (UTK), til at vedtage kommissionsretsakter || For varer, der føres ind i Unionens toldområde: ― afsluttes analysen af, hvordan der kan ske en forbedring af dataene i den summariske indgangsangivelse (ENS), under hensyntagen til forskellige virksomhedsformer, resultaterne af pilotaktioner vedrørende luftfragtsikkerhed og evaluering af importkontrolsystemet (ICS)[1]. ― foreslås en ensartet løsning for indsamling og integrering af ENS-data fra handelskilder, som er baseret på en analyse af omkostninger og fordele og hertil knyttede problemer med gennemførelsen (herunder tekniske, finansielle og organisatoriske aspekter). || 2014 - 2015 || Kommissionen (KOM) || ― Gennemførelsesundersøgelse ― Vedtage KOM-retsakter

1.2. Udvikle og implementere passende it-løsninger || ― Tilpasse og videreudvikle nødvendige it-systemer til økonomiske operatørers indsendelse af ENS-data samt indsamling og integrering heraf for toldmyndighederne. ― Udvikle it-adgang for toldvæsenet til de økonomiske operatørers systemer hvad angår luftfartssikkerhed. || 2016 – 2020[2] || KOM, medlemsstater (MS), økonomiske operatører (EO). || It-systemer tilpasset og videreudviklet på MS- og EU-plan.

Mål 2: Tilgængelighed af forsyningskædedata, deling af risikorelevant information og kontrolresultater mellem toldmyndigheder for at analysere og begrænse risici og sikre lige behandling af økonomiske operatører

Tiltag || Beskrivelse af tiltag || Vejledende tidsplan || Ansvarlige aktører || Formål

2,1. Fremsætte løsningsforslag og udøve beføjelserne iht. UTK til at vedtage KOM-retsakter || ― Ud fra en analyse af omkostninger og fordele og hertil knyttede problemer med gennemførelsen (herunder tekniske, finansielle og organisatoriske aspekter) foreslås ensartede løsninger for varer: a) der føres ind i Unionens toldområde b) der henføres under en toldprocedure efter at være blevet ført ind i Unionens toldområde c) der eksporteres og føres ud af Unionens toldområde. || 2014 - 2015 2015 – 2016 2016 – 2017 || KOM || ― Gennemførelsesundersøgelser ― Vedtage KOM-retsakter, hvor det er hensigtsmæssigt ― Fælles retningslinjer for toldmyndigheder

2.2. Udvikle og implementere passende it-løsninger || Tilpasse og videreudvikle nødvendige it-systemer mhp. tilgængelighed og deling blandt toldmyndigheder af data over forsyningskæder, tilgængelighed og deling af risikorelevant information, herunder kontrolresultater, mellem toldmyndighederne i EU. || 2016 – 2020[3] || KOM, MS || It-systemer, der er videreudviklet: ―nationale systemer til toldrisikostyring ― ICS, det nye edb-baserede forsendelsessystem (NCTS) og toldrisikostyringssystemet (CRMS)

2.3. Foreslå løsninger til, hvordan varebevægelser kan spores under de forskellige trin i toldkontrollen || ―Analyse af forslag til, hvordan varebevægelser kan spores under de forskellige trin i toldovervågningen, fra deres indpassage i Unionens toldområde til deres endelige toldbehandling, under hensyntagen til igangværende initiativer som e-Manifest, e-fragt og/eller ved at tilpasse de eksisterende toldtransaktionssystemer. ― Foreslå passende måder, hvorpå der kan tages hensyn til relevante aspekter (it, love eller procedurer). || 2015-2020 || KOM || ― Analyserapport med forskellige løsningsmuligheder ― Løsninger, der gør det muligt at spore varebevægelser

Mål 3: Implementere begrebet "Forhåndsvurdering, kontrol, når det kræves" for at kunne reagere på passende måde på identificerede EU-risici og nationale risici, og samtidig gøre brugen af ressourcer mere effektiv og forsyningskæden problemløs.

Tiltag || Beskrivelse af tiltag || Vejledende tidsplan || Ansvarlige aktører || Formål

3,1. Udvikle metodologier til at implementere begrebet "Forhåndsvurdering, kontrol, når det kræves" || Foreslå en metodologi til at fastslå, hvad der er det bedste sted og tidspunkt til at benytte toldkontroller og foranstaltninger til begrænsning af risici ud fra risikotype/-niveau, kontrol og problemer i forsyningskæden (tilgængelig information, dokumentation og kontrolmuligheder). || 2014-2016 || KOM || Dokument om begrebet

3.2. Foretage "afprøvning af begrebet" inden for vigtige politikområder og foreslå passende løsninger || ― Identificere vigtige politikområder og igangsætte driftsmæssige tiltag for at afprøve løsninger, f.eks. gennem tiltag på prioriterede kontrolområder (PCA) i samarbejde med relevante interessenter. ― KOM vil foreslå toldkontrolregler for lovgivning inden for andre områder end told på afprøvede politikområder, hvor det er hensigtsmæssigt, og vil tage hensyn til resultatet af "afprøvningen af begrebet". || 2015-2016 || KOM || ― Afprøvning af begrebet ― KOM-forslag om ajourførte toldkontrolregler for lovgivning uden for toldområdet, hvor det er hensigtsmæssigt

Mål 4: Styrke kapaciteten til at sikre ensartet, effektiv implementering af den fælles ramme for toldrisikostyring (CRMF) og forbedre evnen til at reagere på nye risici

Tiltag || Beskrivelse af tiltag || Vejledende tidsplan || Ansvarlige aktører || Formål

4.1. Identificere og afhjælpe svagheder og uhensigtsmæssige forskelle i gennemførelsen af CRMF, hvor det er relevant gennem EU-støtte || ― Analyse, fastlæggelse og forelæggelse af passende løsninger (herunder it), hvor det er relevant gennem EU-støtte: a) til at afhjælpe uhensigtsmæssige forskelle i implementeringen af fælles risikokriterier og standarder b) vedrørende nødvendige tekniske og funktionelle krav i MS' risikostyringssystemer c) vedrørende krav til erhvervskvalifikationer inden for risikoanalyse og mål. || 2014 - 2020 || KOM, MS || ― Rapport over analysen. ― På MS- og/eller EU-plan udvikles der yderligere, nødvendige it-færdigheder og andre relevante risikostyringsfærdigheder (f.eks. kursusprogrammer)

4.2. Udvikle yderligere kapacitet og fremme samarbejde og samordning mellem toldmyndigheder || ― Ud fra strategiske krav fastslås det, hvilken risikostyringskapacitet der bør videreudvikles på MS-plan og på EU-plan (under hensyntagen til fordelen ved et EU-dataregister i forhold til andre registre samt til resultaterne af relevante EU-finansierede forskningsprojekter). ― I forbindelse med tiltag 2.1 og med yderligere analyser, undersøges det, hvordan der kan opnås et bedre proaktivt samarbejde mellem MS for at: a) støtte en effektiv og virkningsfuld risikostyring af forsyningskæden b) sikre, at kontrollen bliver fordelt og foretaget på det mest hensigtsmæssige sted i kæden, at resultaterne bliver udvekslet mellem toldmyndighederne, og at man undgår huller eller unødvendige kontroller c) skabe mere komplementaritet mellem toldrisikobaserede kontroller og toldundersøgelser ved blandt andet at definere passende forvaltning til at sikre, at udvikling og administration af eksisterende og fremtidige it-systemer deles formelt mellem de relevante tjenestegrene i KOM i overensstemmelse med reglerne om databeskyttelse. ― Der foretages analyse og vurdering af potentielle tilgange, herunder eventuel indførelse af en fleksibel struktur og løsninger, der kan gøre risikovurderingen bedre i realtid, ved hjælp af initiativer, som interesserede medlemsstater selv gennemfører. ― Der forelægges og implementeres hensigtsmæssige løsninger (herunder it) for at kunne udvikle andre nødvendige risikostyringsfærdigheder på MS- og EU-plan (også evt. løsninger fra EU-finansierede forskningsprojekter), herunder bedre samarbejde og samordning mellem toldmyndighederne. || 2014 - 2020 || KOM, MS || ― Rapport over analysen og/eller evalueringen af resultatet af pilotforsøg ― På MS-plan udvikles der yderligere, nødvendige it-færdigheder og andre relevante risikostyringsfærdigheder ― På EU-plan udvikles der yderligere, nødvendige it-færdigheder i risikostyring (f.eks. bedre CRMS) eller andre relevante færdigheder

4.3. Udvikle yderligere vurdering på nationalt plan og EU-plan af toldtrusler og -risici for samtlige trusler og risici || ― Under hensyntagen til eksisterende instrumenter, procedurer og metodologier sikres det på MS- og på EU-plan at: a) der indføres vurdering af toldtrusler og -risici for samtlige risici, og resultaterne deles mellem MS og mellem MS og KOM b) disse vurderinger integreres i toldrisikostyringen, herunder de fælles risikokriterier og standarder, hvor det er hensigtsmæssigt. || 2015 og fremover || KOM, MS || ― Vurdering af toldtrusler og -risici udviklet på MS- og EU-plan

4.4. Videreudvikle fælles risikokriterier og standarder (CRC) for EU for samtlige risici i samarbejde med de kompetente tjenestegrene || ― Der videreudvikles og implementeres CRC for samtlige risici, hvor det er nødvendigt sammen med de kompetente tjenestegrene, under hensyntagen til identificerede prioriteringer og initiativer. || 2014 og fremover || KOM || ― KOM-retsakter inden for rammerne af EF-TK og UTK ved fastsættelsen af CRC ― CRC implementeret gennem prioriterede kontrolaktioner

4.5. Systematisk overvåge, evaluere og forbedre MS' implementering af EU-risikostyring og måle resultatet af CRMF || ― Der foretages systematisk overvågning og evaluering af EU-risikostyringsforanstaltninger for at sikre en ensartet, effektiv og virkningsfuld anvendelse. ― Effektiviteten og virkningen af den eksisterende CRC evalueres og forbedres løbende gennem KOM's årlige evalueringsrapporter og opfølgning heraf. ― Der skal forsat ske forbedring af metoder og procedurer til overvågning, evaluering og revision på EU-plan af virkningen af CRC, om nødvendigt i samarbejde med kompetente tjenestegrene, og det skal fastslås, hvilken information MS skal indsamle og gøre tilgængelig for KOM. || 2014 og fremover || KOM, MS || Resultatmåling af CRMF gennemført ved: ― KOM's årlige evalueringsrapporter ― Anbefalinger til prioriterede kontrolområder

Mål 5: Fremme af samarbejdet mellem diverse instanser og informationsdeling mellem toldvæsen og andre myndigheder på MS- og EU-plan for at sikre en effektiv risikostyring

Tiltag || Beskrivelse af tiltag || Vejledende tidsplan || Ansvarlige aktører || Formål

5.1. Videreudvikle tværgående samarbejdsordninger, forbedre deling og tilgængelighed af (risiko)information og inddrage toldvæsenet i risiko-og trusselvurderinger || ― Inden for de relevante politikområder undersøges det, hvordan man yderligere kan forbedre: a) tilgængelighed, deling og rettidig integration af (risiko)information til risikostyring af forsyningskæder, også i krisesituationer b) samarbejdsordninger, der kan sikre komplementaritet mellem risikobaserede toldkontroller og kontroller, der udføres af andre kompetente myndigheder c) adgang for toldvæsenet til trussel- og risikovurderinger på MS- og EU-plan mhp. Toldrisikostyring. ― Der forelægges mulige løsninger på MS- og EU-plan, hvor der tages hensyn til forskellig fordeling af kompetencer mellem myndigheder inden for hver enkelt MS, især inden for retshåndhævelse og hertil knyttede initiativer, f.eks. e-fragt og CISE. || 2015-2020 || KOM, MS || ― Bedre systematisk deling og tilgængelighed af (risiko)information ― KOM-gennemførelsesretsakt inden for rammerne af den foreslåede rådsforordning om offentlig kontrol (COM (2013) 265) ― Passende adgang for toldvæsenet til risiko- og trusselvurderinger

5.2. Styrke EU-programmet vedrørende autoriserede økonomiske operatører (AEO) ved hjælp af bredere anerkendelse og fremme hos andre myndigheder || ― Der identificeres prioriterede områder i samarbejdet med andre kompetente myndigheder under hensyntagen til igangværende initiativer. ― Der foretages analyser af kravene i forbindelse med andre partnerskabsprogrammer eller kontrolordninger, der kommer fra andre myndigheder, mhp. at få identificeret: a) komplementaritet og synergier mellem AEO og andre programmer b) foranstaltninger, der skal til for at inddrage AEO-status i andre kompetente myndigheders kontrolordninger c) efterlevelseskriterier, som er udviklet af andre myndigheder, og som bør afspejles i AEO-programmet. ― KOM vil foreslå passende løsninger, når det er nødvendigt og muligt || 2014-2020 || KOM || ― Gennemførlighedsundersøgelser fulgt i givet fald af forslag

5.3. Fremme brug af god praksis og gode samarbejdsmetoder mellem toldvæsen og andre nationale myndigheder || ― MS indleder med støtte fra KOM udveksling af god praksis og gode samarbejdsmetoder. || 2014-2020 || MS, KOM || Undersøgelse/rapport med henstillinger

Mål 6: Fremme samarbejdet yderligere med virksomheder gennem partnerskab med økonomiske operatører og logistikfirmaer for bedre at kunne fokusere på risici og fremskynde toldbehandlingen for legitim handel

Tiltag || Beskrivelse af tiltag || Vejledende tidsplan || Ansvarlige aktører || Formål

6,1. Fortsætte med at styrke og fremme AEO-programmet ved at afhjælpe alle relevante konstaterede svagheder og finde endnu flere fordele || ― Med relevante interessenter videreudvikles der systematiske analyser, og relevante svagheder i AEO-gennemførelsen afhjælpes for at sikre, at programmet bliver ved med at være robust. ― Der identificeres ekstra AEO-fordele i toldprocedurerne, og der foreslås passende foranstaltninger, hvor der er taget hensyn til retlige og proceduremæssige aspekter. || 2014-2020 || KOM || ― Vedtage KOM-retsakter inden for rammerne af UTK, hvor det er relevant ― Ajourførte fælles AEO-retningslinjer

6.2 Forbedre kendskabet til forsyningskæder, skabe større bevidsthed om handelsvirksomheder og udnytte værdifulde handelsdata || ― Der forelægges og implementeres passende løsninger mhp. bedre toldrisikostyring ved at gøre forsyningskæder mere synlige ved: a) inden for rammerne af e-fragt-initiativet at undersøge, hvordan resultaterne af relevante forskningsprojekter bedst kan udnyttes (f.eks. FP7Cassandra og CORE), og at færdiggøre det igangværende pilotprojekt om ENS-Container Status Message (CSM) b) at undersøge, hvordan der kan gøres bedst mulig brug af kommercielle databaser. ― På MS- og EU-plan gøres virksomheder bevidste om betydningen af at nå frem til ensartede standarder for tolddatakvalitet og en bedre forståelse af sårbarhed, trusler og tendenser i forsyningskæder. || 2014-2020 || KOM, MS || ― CSM indsamlet og udnyttet i risikostyringsøjemed ― Analyserapport med tilknytning til kommercielle databaser og forskningsprojekter ― På MS- og EU-plan bevidstgørelseskampagner organiseret sammen med virksomheder

6.3. Fremme toldforvaltningernes styring af regelefterlevelse i nært samarbejde med virksomheder || ― Bedste praksis identificeres ved at sammenligne nationale programmer og undersøge mulighederne for at få en ensartet tilgang til kundesegmentering, som et af elementerne i det overordnede begreb, som supplerer AEO programmet.. || 2014-2020 || KOM || ― Identifikation af bedste praksis og gennemførlighedsanalyser

6.4. Fremme genbrug af tolddata, der er indsendt elektronisk af økonomiske operatører, for at stramme op på toldprocedurer || ― I samarbejde med virksomheder fastslås det, for hvilke toldformaliteter, -processer og -områder genbrugen af data, som kræves at EU-toldlovgivningen, vil kunne øge effektiviteten hos økonomiske operatører og toldforvaltninger. || 2014-2020 || KOM, MS || ― Gennemførlighedsanalyser

Mål 7: Udnytte potentialet i internationalt samarbejde på toldområdet for at forbedre risikostyringen i forsyningskæden

Tiltag || Beskrivelse af tiltag || Tidstabel || Ansvarlige aktører || Formål

7.1. Udvikle internationalt samarbejde gennem multilaterale og bilaterale initiativer || ― Under hensyntagen til forskellige handelspartnere søges der operationelle samarbejdsmodeller, herunder gensidig AEO/told-anerkendelse (AEO MR), pålidelige og gnidningsløse veje for handel og krav om informationsudveksling. ― Der tages hensyn til udvikling på globalt plan, defineres EU-standarder for udveksling af information om: a) AEO MR data b) data fra toldtransaktionssystemer c) risikorelevant information. ― Bilateralt samarbejde med tredjelande videreudvikles, bl.a. gennem pilotaktioner, sammenligning og afprøvning af teknologier til sikring af forsyningskæder. ― KOM vil foreslå passende løsninger. || 2014-2020 || KOM, Rådet og EP || ― Internationale samarbejdsmodeller ― EU-standarder til udveksling af toldoplysninger med tredjelande ― Passende bestemmelser i de internationale toldsamarbejdsaftaler ― Rapporter fra forskningsprojekter om sikkerhed i forsyningskæden CORE (FP7)

7.2 Implementere passende omkostningseffektive it-løsninger for internationalt samarbejde || Der implementeres nødvendige omkostningseffektive it-løsninger for internationalt samarbejde, som kan hjælpe EU's toldmyndigheder med at spore risici (dvs. udveksling af AEO MR data, information fra toldtransaktionssystemer og relevant risikoinformation) || 2014-2020 || KOM, MS || Der udvikles it-kapacitet på MS- og/eller på EU-plan

7.3. Sikre, at EU og EU's medlemsstater spiller en proaktiv rolle mht. udvikling af globale standarder inden for de relevante multilaterale fora || Det sikres, at EU fortsat er proaktiv mht. at give input til fastlæggelse af internationale standarder og sørge for, at internationale normer og standarder bliver overholdt og implementeret, bl.a. dem, der er udviklet af WCO, IMO, ICAO, UPU og UNECE || 2014-2020 || KOM, MS || Internationale standarder udviklet med proaktive input fra EU

[1] COM(2012) 793 final af 8.1.2013.

[2] Tidsrammerne vil blive yderligere præciseret som led i KOM's gennemførelsesafgørelse om arbejdsprogrammet for UTK (2014/255/EU, 29.4.2014).

[3] Tidsrammerne vil blive yderligere præciseret som led i KOM's gennemførelsesafgørelse om arbejdsprogrammet for UTK (2014/255/EU, 29.4.2014).